《上梁丞相寿二十韵》
宋代·许及之

千载风云会，三生柱石缘。罕闻流渚旦，同在降崧年。

天意开皇极，神谋属钜贤。中和垂节后，嗜欲兆开先。

象应魁三近，声蜚第一传。十年登鼎铉，四海入陶甄。

轻重朝廷寄，安危将相权。朔方频借问，南国小回旋。

再入仪刑肃，周询眷倚专。折冲声色外，燮理冕旒前。

照曜冰山泮，调和玉烛圆。帝方张挞伐，天欲靖烽烟。

机会宁容发，功成即济川。长城端有托，寿域定无边。

不用霞觞祝，唯应宝札编。升平天下宰，阴德地行仙。

霁色归桃李，韶光并管弦。深为修禊日，全似浴沂天。

但乐垂裳化，难酬补衮妍。清风时入抱，聊写穆如篇。

作者简介：许及之（？～一二○九），字深甫，温州永嘉（今浙江温州）人。孝宗隆兴元年（一一六三）进士。淳熙七年（一一八○）知袁州分宜县（明正德《袁州府志》卷六）。以荐除诸军审计，迁宗正簿。十五年，为拾遗。光宗受禅，除军器监、迁太常少卿，以言者罢。绍熙元年（一一九○）除淮南东路运判兼提刑，以事贬知庐州。召除大理少卿。宁宗即位，除吏部尚书兼给事中。以谄事韩侂胄，嘉泰二年（一二○二）拜参知政事，进知枢密院兼参政。韩败，降两官，泉州居住。嘉定二年卒。